‘Tragiese Coligny-ongeluk word vir politieke redes misbruik’Foto: Verskaf. ŉ Tragiese ongeluk wat vir politieke redes misbruik word. Só het Flip Buys, voorsitter van die Solidariteit Beweging, gesê nadat hy Woensdag saam met AfriForum en Helpende Hand ŉ noodbesoek aan die dorp Coligny gebring het. Hulle het die dorp besoek om die feite rakende die situasie te bekom, die dorp se buurtwagte te ondersteun en, waar nodig, maatskaplike hulp aan die gemeenskap te verleen. Volgens Buys het die besoek aan die lig gebring dat ŉ gespanne politieke atmosfeer al ŉ geruime tyd tussen ANC-lede en die verkose burgemeester, Daniel Buthelezi, in Coligny heers. “Die gemeenskap is oortuig dat alles daarop dui dat die dood van die 16-jarige Matlhomola Jonas Mosweu, wat dood is toe hy na bewering van ŉ boer se bewegende bakkie afgespring het, ŉ tragiese ongeluk was.” Buys meen dié ongeluk word intussen vir politieke agendas misbruik deur mense wat nie in die dorp woon nie en met busse aangery word. “Dít het misdaad en plundering tot gevolg gehad. ŉ Swaar polisieteenwoordigheid is in die dorp ontplooi en dit was gister duidelik dat die SAPD die situasie wel in bedwang het. ŉ Gebeurlikheidsplan is ingestel indien verdere opstand ná die hofuitspraak voortduur,” het Buys gesê. In hierdie stadium voorkom die polisie en die gemeenskap toegang van eksterne moeilikheidmakers wat die situasie wil aanstook. Volgens Coligny se sakelui het daar oor die jare nog altyd ŉ gesonde rasseverhouding in die gemeenskap geheers en hierdie situasie word uit verband geruk deur die misbruik van sosiale media en die verspreiding van vals gerugte oor die gebeure. Buys het gesê dit is merkwaardig om te sien hoe die gemeenskap van Coligny steeds saamstaan en mekaar help. “Dit nadat groot skade aangerig is aan privaat wonings, besighede in die informele nedersetting wat hoofsaaklik deur buitelanders besit word en winkels in die dorp.” Ná talle gesprekke wat met lede in die gemeenskap gevoer is, is die oorheersende gevoel wat na vore kom dat die twee mans onskuldig is en dat die voorval ŉ ongeluk was. “Die reg moet sy volle gang gaan en lede van die publiek moet hulle daarvan weerhou om self landdros te speel deur die mans in die media skuldig te bevind. Enigiemand wat ŉ moord pleeg, hetsy wit teenoor swart of swart teenoor wit, verdien om met die volle mag van die reg te doen te kry. Ons is egter van mening dat hierdie voorval ’n voorbeeld van dubbele standaarde is omdat die twee mans wat daarby betrokke is Afrikanermans is,” het Buys gesê. Solidariteit Helpende Hand se vrywilligertak in Coligny staan tans verskeie Afrikaanse gesinne by wat deur die onlangse geweldpleging in ŉ krisis gedompel is. Hulp en bystand word verleen aan inwoners wat kos, klere en ander hulp benodig. Die Coligny-tak van Helpende Hand ontvang en koördineer steeds hulp in die vorm van lewensmiddele en meubels vir twee gesinne wat hul huise verloor het. Solidariteit Helpende Hand het Donderdag nóg R20 000 vir noodverligting geskenk en onderneem om verdere bystand te verleen waar nodig. Die burgerregte-organisasie, AfriForum, staan ook buurtwagte by en het onderneem om hulle te ondersteun deur middel van die nodige opleiding en toerusting. AfriForum beplan ook om die Coligny-voorval as ŉ inset vir sy nasionale veiligheidstrategie te gebruik. Hierdie strategie word Saterdag 6 Mei, tydens AfriForum en die Solidariteit Beweging se veiligheidsberaad, bekendgemaak. Besoek gerus www.veiligheidsberaad.co.za vir meer inligting. “Enige dorp wat in so ŉ ongewenste situasie gedompel word, kan veilig slaap en ongedeerd daarvan afkom as hulle georganiseerd is, behoorlik opgelei word, oor voldoende stelsels beskik en daar doeltreffend met mekaar gekommunikeer word,” het Buys gesê.